|  |  |
| --- | --- |
|  |  Bratislava: 28.1.2019 Číslo: 006/2019 Vybavuje: Mgr. Kováč |

#### stanovisko komisie

**(predbežné pripomienkové konanie)**

**k návrhu**

**zákona, ktorým sa mení a dopĺňa zákon č. 385/2000 Z. z. o sudcoch a prísediacich a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony**

**I. Úvod:** Ministerstvo spravodlivosti Slovenskej republiky dňa 14. januára 2019 predložilo Stálej pracovnej komisii na posudzovanie vybraných vplyvov (ďalej len „Komisia“) na predbežné pripomienkové konanie materiál: *„Návrh zákona, ktorým sa mení a dopĺňa zákon č. 385/2000 Z. z. o sudcoch a prísediacich a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony“*. Materiál predpokladá negatívne vplyvy na rozpočet verejnej správy, ktoré nie sú rozpočtovo zabezpečené, pozitívne vplyvy na podnikateľské prostredie, vrátane pozitívnych vplyvov na MSP a pozitívne sociálne vplyvy.

**II. Pripomienky a návrhy zmien:** Komisia uplatňuje k materiálu nasledovné pripomienky a odporúčania:

**K vplyvom na rozpočet verejnej správy**

Návrh zákona má negatívny, rozpočtovo nekrytý, vplyv na rozpočet verejnej správy, a to zvýšenie limitu počtu zamestnancov o 50 osôb hosťujúcich sudcov od 1. júla 2019 a s tým súvisiacich výdavkov v roku 2019 v sume 1 660 063 eur a od roku 2020 v sume 3 220 127 eur každoročne (z toho mzdy, platy, služobné príjmy a ostatné osobné vyrovnania v roku 2019 v sume 1 209 210 eur a od roku 2020 v sume 2 418 420 eur každoročne) za účelom obsadenia celého počtu súčasného plánovaného počtu miest sudcov hosťujúcimi sudcami. S týmto rozpočtovo nekrytým vplyvom Komisia zásadne nesúhlasí. Komisia upozorňuje, že v súčasnosti nie sú naplnené početné stavy sudcov, avšak v rozpočte verejnej správy sú rozpočtované výdavky pre celý schválený počet sudcov. Zároveň Komisia podotýka, že schválený rozpočet verejnej správy na roky 2019 až 2021 neuvažuje s vplyvom predmetného návrhu zákona.

Kvantifikácia poistného a príspevkov do poisťovní je nadnesená, nakoľko z ostatných osobných vyrovnaní sa neodvádza poistné. V nadväznosti na uvedené Komisia žiada upraviť výdavky v analýze vplyvov na rozpočet verejnej správy.

V analýze vplyvov na rozpočet verejnej správy Komisia žiada aktualizovať všetky tabuľky na obdobie rokov 2019 až 2022.

**K sociálnym vplyvom**

Vzhľadom na charakter zhodnotených pozitívnych sociálnych vplyvov vo vzťahu k Metodickému postupu pre analýzu sociálnych vplyvov (Príloha č. 4 Jednotnej metodiky na posudzovanie vybraných vplyvov) a zrejmú nemožnosť ich kvantifikácie Komisia odporúča v doložke vybraných vplyvov označiť sociálne vplyvy ako „žiadne“ a hodnotenie uvedené v bode 4.1 a 4.2 predloženej analýzy sociálnych vplyvov presunúť do bodu 10. Poznámky doložky vybraných vplyvov.

**III. Záver:** Stála pracovná komisia na posudzovanie vybraných vplyvov vyjadruje

**nesúhlasné stanovisko**

s materiálom predloženým na predbežné pripomienkové konanie s odporúčaním na jeho dopracovanie podľa pripomienok v bode II.

**IV. Poznámka:** Predkladateľ zapracuje pripomienky a odporúčania na úpravu uvedené v bode II a uvedie stanovisko Komisie do Doložky vybraných vplyvov spolu s vyhodnotením pripomienok.

Nesúhlasné stanovisko Komisie neznamená zastavenie ďalšieho schvaľovacieho procesu. Stanovisko Komisie slúži ako podklad pre informované rozhodovanie vlády Slovenskej republiky a ďalších subjektov v rámci schvaľovacieho procesu. Predkladateľ má možnosť dopracovať materiál podľa pripomienok a zaslať ho na opätovné schválenie Komisie, ktorá môže následne zmeniť svoje stanovisko.

**Ing. Rastislav Chovanec, PhD.**

predseda Komisie